钦定古今图书集成/明伦汇编/闺媛典/第048卷 > 纪氏女〈胡氏附〉
## 钦定古今图书集成/明伦汇编/闺媛典/第048卷 > 纪氏女〈胡氏附〉

按《宣城县志》：纪氏女，纪吉甫女也。年及笄，未字。至正
乙未，长枪贼陷宣州，为周力儿者所获，女触墙碎首，
泣曰：“我宁死此。”遂见杀。其嫂胡氏，盛年美色。贼攻城
时，胡预剪发自毁。及陷，徐先锋者劫令骑出，号泣不
从，徐抱益急，胡啮徐指立断，徐怒杀之。至明弘治中，
巡按刘淮立二烈祠。万历初，郡守陈俊重修，并有记。

===赵氏二女===按《江阴县志》：“赵氏二女，姊妹并有殊色，游鲤山民赵
乙女也。至正壬辰，广德寇掠郡县，姊抗节先死。后三
年乙未，四方盗起，妹复被驱，亦赴水自尽。王逢为作
《双珠辞》记。”